पाकिस्तान (Pakistan) के आतंकी (Terrorist) अशरफ ने दिल्ली पुलिस की स्पेशल सेल (Delhi police Special Cell) के सामने बड़े खुलासे किए है. सूत्रों के मुताबिक साल 2011 में हाईकोर्ट (High Court) के बाहर जो ब्लास्ट हुए थे, उस दौरान अशरफ ने हाईकोर्ट की रेकी की थी. ब्लास्ट में शामिल एक संदिग्ध की फोटो दिखाई गई, तो अशरफ ने बताया इसने रेकी की थी. हालांकि संदिग्ध उस ब्लास्ट (Blast) में शामिल था या नही ये अभी पूछताछ में साफ होगा अब तक इस तरह के सबूत फिलहाल नहीं मिले है.
इसके अलावा 2011 के आसपास अशरफ ने आईटीओ स्थित पुलिस हेडक्वाटर ( पुराना पुलिस हेडक्वाटर ) की रेकी की थी. आतंकी ने बताया कि कई बार रेकी की लेकिन ज्यादा जानकारी नहीं मिल पाई, क्योकि पुलिस हेडक्वाटर के बाहर लोगों को रुकने नहीं देते थे. इसी के साथआईएसबीटी की रेकी करके भी अशरफ ने जानकारियां पाकिस्तान के हैंडलर्स को भेजी थी.
इंडिया गेट और लाल किले की भी रेकी की
अशरफ दिल्ली के या किसी और ब्लास्ट में शामिल रहा है, इसको लेकर जांच एजेंसियां इससे पूछताछ कर रही है. मोहम्मद अशरफ ने पूछताछ में बताया कि उसने इंडिया गेट और लाल किले की भी रेकी की थी. पूछताछ में अशरफ ने करीब ऐसी 10 जगहों की रेकी करने की बात कबूल की है. पूछताछ में अशरफ ने ये भी बताया है कि वो नई दिल्ली के वीआईपी इलाके को टारगेट नहीं करना चाहता था. क्योंकि वहां कैसुअलटी कम होती.
अशरफ ने बताया कि उसने ये सभी रेकी कई साल पहले की थी. लेकिन अभी इसने कहां रैकी की और कहा आतंकी वारदात को अंजाम देना चाहता था, वो नही बताया है. दिल्ली के लक्ष्मीनगर से मंगलवार को गिरफ्तार पाक आतंकी देश की राजधानी समेत कश्मीर घाटी में भी कई बड़े आतंकी हमले करने की फिराक में था. लेकिन इससे पहले दिल्ली की स्पेशल सेल ने पाक खुफिया की साजिश को नाकाम कर दिया. दिल्ली पुलिस सूत्रों के मुताबिक ये आतंकी पिछले 15 साल से दिल्ली में रह रहा था,और इसने हिंदुस्तानी लडक़ी से शादी भी कर ली थी.
स्लीपर सेल का मुखिया था अशरफ
आतंकी फिलहाल अपनी पत्नी से अलग रह रहा था. पुलिस के अनुसार आतंकी अशरफ दिल्ली के स्लीपर सेल का मुखिया था और हिंदुस्तान आने वाले आतंकियों को हथियार और लॉजिस्टिक प्रोवाइड करवाता था. पुलिस का कहना है कि, दिल्ली में इसके नेटवर्क में और भी लोग हैं. आतंकी ने हथियार इसने कालिंदी कुंज के पास यमुना किनारे बालू के नीचे दबा कर रखे थे. दिल्ली पुलिस की स्पेशल सेल के मुताबिक, आतंकी अशरफ देश की राजधानी में 'लोन वुल्फ अटैक' की साजिश रच रहा था. दिल्ली पुलिस की स्पेशल सेल का कहना है कि जल्द ही कई और गिरफ्तारियां हो सकती हैं.